3 dood in PE in waarskynlik geteikende sluipmoorde | Netwerk24
Deur Lynn Williams 20 Oktober 2019 15:10
Al die moorde het Donderdag in verskillende gebiede in die Motherwell-kluster plaasgevind.
Vusi Mini (50) en sy onderwyservriend, Anele Dayimani (41), is om 20:30 in Nhosestraat in Zwide doodgeskiet terwyl hulle in 'n motor gesit en gesels het.
Volgens die polisie het die mans in 'n wit Opel Corsa gesit, wat naby Anele se broer se huis geparkeer gestaan het. Onbekende mans het skote op die motor geskiet. Anele se broer het toe hy die skote hoor klap ondersoek gaan instel en hulle dood aangetref. Hy het die polisie ontbied.
In nog 'n skietvoorval in Dakuweg in Kwazakhele, is Mzoli Ntlanti (35) om 19:40 doodgeskiet. Ntlanti is per ambulans na die Dora Nginza-hospitaal gehaas, maar hy is dood voordat die ambulans die hospitaal kon bereik.
Die identiteit van sy moordenaar is steeds onbekend.
Om 11:30 is 'n man wat in Gqwarustreet in Motherwell uit 'n wit Chevrolet Aveo geklim het doodgeskiet.
Kapt. André Beetge, polisiewoordvoerder, sê drie mans het uit die Aveo geklim. Twee van dié mans het die derde persoon op kort afstand geskiet. Luidens Beetge het die slagoffer ná die skoot probeer vlug deur weg te hardloop en oor heinings te spring, maar sy aanvallers het met hom opgevang en hom weer geskiet. Hy is op slag dood. Sy aanvallers het in die motor weggejaag.
Die identiteit van die oorledene is nog nie bekend gemaak nie.
Volgens Beetge is die motief vir al die moorde steeds onbekend, maar die polisie vermoed dit was geteikende moorde.